
1
“Kä kɛ ma̱a̱r jɔawdɛ,
cuɛ lɔcdä lath,
cuɛ ce̱tnikɛ mi bɛ käny raar
guäthdɛ.
2
Liɛŋɛ jɔw ma̱a̱ri Kuɔth
kɛnɛ gi̱r gi̱i̱r in bëë kä jɛ.
3
Kä cɛ yiel nhial jak kä
thieeŋɛ pua̱a̱r,
kä jäkɛ jɛ ni pekni ɣɔaa.
4
Kä kɛ kɔrɛ mi cɛ ku tɛ̈ny,
bi ma̱rɛ min di̱i̱t ku ben
kä mi cɛ yiel ci maarɛ
lɛ cuɔ̱ŋ.
5
Kä jiööth ma̱a̱ri Kuɔth
ga̱ykɛ naath,
jɛn lätdɛ ti buɔ̱m buɔ̱ɔ̱m ti
/canɛ dëë met ŋa̱c.
6
Kä cuɛ thäc jiök i̱,
‘Pɛni wi̱i̱ muɔ̱ɔ̱n’,
kä jiökɛ nhiaal i̱,
‘Dɛmni ɛlɔ̱ŋ.’
7
Kä cuɛ nɛy diaal ka̱p cuɔ̱ŋ
lätnikiɛn,
kɛ ɣöö bi nɛy diaal tin cɛ
cak la̱tdɛ kulɛ ŋa̱c.
8
Kä cu ley wä duëlikiɛn
kä cukɛ cu te ni rɛy
ɣo̱tnikiɛn.
9
Kä cu ruɔth ben raar ni cieŋdɛ
kä cu kɔ̱c ben
kɛ jiɔam in put.
10
Kä kɛ yiëë Kuɔth cu pi̱w
kɔ̱a̱c ɛlɔ̱ŋ,
cu pi̱w diaal kɔ̱a̱c ɛlɔ̱ŋ.
11
Kä cuɛ pua̱a̱r thiäŋ kɛ pi̱w,
kä cuɛ yiel nhial dääk
kä thi̱n.
12
Kä cuɛ kɛ jak kä wi̱elkɛ
wi̱i̱ muɔ̱ɔ̱n,
kɛ ɣöö ba min cɛ la̱rkɛ la̱t.
13
Cuɛ pua̱a̱r ja̱k kɛ ɣöö ba naath
tɔ̱ŋ kɛnɛ ɣöö bɛ mundɛ demikä,
kɛ ɣöö bɛ nhökdɛ nyoth.
14
“Kä liŋ nɛmɛ lö I-yob,
käp ni rɔ cuɔ̱ŋ, kä guic
lät Kuɔth tin ga̱ykɛ naath.
15
Ji̱n ŋäci jɛ ruac Kuoth
kɛ pua̱a̱r i̱di,
kä jakɛ yiel nhialɛ kä riew?
16
Kä ŋäci jɛ ɛn min jak pua̱a̱r
kä te nhial,
kɛnɛ lätkɛ tin ga̱ykɛ naath
ɛn ram in ŋäc ŋɔak,
17
kä näk leth ni ji̱ rɛy bieyniku
mɔ put jiɔam in leth leth ɔ?
18
Kä deri jɛ wä luäk
kɛ läth puɔ̱rä nhial,
a bɛ buɔ̱m ce̱tnikɛ yiëëth
mi ca coth?
19
Kä nyuthnikɔ mɔ bakɔ la̱t jɛ mɔ,
kɛ ɣöö /cakɔ ruacda dëë luäŋ
kɛ rialikä, kɛ ɣöö dak ŋäc
ŋɔaanida.
20
Ɛ dee raan Kuoth ku thiec i̱
bɛ ruac kɛ jɛ?
Kä dëë raan thiec kɛ ɣöö
ba jɛ roc?
21
“Kä täämɛ thilɛ ram mi dee cäŋ
di̱el guec mi cɛ lɛ̈p ɛlɔ̱ŋ,
mi ca pua̱a̱r lɔk ɛ jiɔam
a ci nhial a wi̱c wi̱c.
22
Kuoth la bëë kɛ kui̱c caam kɛ
mac mi ce̱tkɛ da̱a̱p,
la bëë kɛ buɔ̱m däkä mi di̱i̱t.
23
Ɛn Kuoth in leny buɔ̱mdɛ ti
diaal nɔ̱a̱nɛ kɛ kɔn ɛlɔ̱ŋ,
kä tëë kɛ buɔ̱m mi di̱i̱t,
jɛn ɛ gua̱n cuŋni kɛnɛ thuɔ̱ɔ̱k,
kä /cɛ naath luk kɛ baŋ.
24
Kɛ kui̱c ɛmɔ luth naath jɛ,
kä /cɛ nɛy tin ɛ kɛn i̱ pɛl
moc kɛ gua̱a̱th.”
